《次韵王翔仲同游山寺》
宋代·叶椿

偶穿谢屐邀东阳，踏破烟霞到上方。远水波平缣素展，遥山雪上画图张。

旋生蕙叶沿幽涧，未有花枝出矮墙。冉冉翠眉舒弱柳，盈盈青眼缀条桑。

云庵共访霜眉老，瓦鼎初然柏子香。书史满前真脱洒，轩窗无处不清凉。

南枝玉蕾标容瘦，北苑云凝气味长。涤砚探题皆白雪，调琴奏曲上清商。

三分春色行将半，一月人生笑上常。莫羡蒿藜承雨露，自矜松柏耐冰霜。

利途波浪从教险，人世荣枯未可量。且趁良辰恣行乐，时来衡陋自生光。

作者简介：叶椿，字大年（《昆山杂咏》卷中）。徽宗重和元年（一一一八），因不容于公议，由尚书郎官放罢（《宋会要辑稿》职官六九之一）。今录诗三首。